text: [{"text_idx": "#000001", "text": "\u201eLes Mise\u0301rable\u201c man vera ein av teimum kendastu skalds\u00f8gunum, i\u00f0 nakranti\u0301\u00f0 er skriva\u00f0. H\u00f8vundurin var fraklendingurin Victor Hugo. Sprotin kemur vi\u00f0 hesum uppskotum um, hvussu vit kunnu umseta franska heiti\u00f0 \u201eLes Mise\u0301rable\u201c: Ney\u00f0ardy\u0301rini, armingarnir, stakklarnir, olmussudy\u0301rini, vanlukkudy\u0301rini, fa\u0301t\u00e6kady\u0301rini, vesalingarnir. Vit skilja ty\u0301dningin."}, {"text_idx": "#000002", "text": "Eg haldi, at ta\u00f0, sum ofta ger skalds\u00f8gur klassikarar, er, at t\u00e6r so ella so avspegla ein longsul, sum Gud hevur lagt ni\u00f0ur i\u0301 okkum. Vit kenna b\u00e6\u00f0i okkum sja\u0301lv, og ta\u00f0 vit leingjast eftir, aftur i\u0301 s\u00f8guni. Hetta er, i\u0301 hvussu er, satt um \u201eLes Mise\u0301rable\u201c."}, {"text_idx": "#000004", "text": "Mangt og hvat er i\u0301 \u201eLes Mise\u0301rable\u201c, sum eg kundi trivi\u00f0 i\u0301. Hugsa\u00f0i at huglei\u00f0a eitt sindur um, ta\u0301 i\u00f0 Valjean \u2013 ta\u00f0 er h\u00f8vu\u00f0sperso\u0301nurin i\u0301 bo\u0301kini \u2013 bjarga\u00f0i illa l\u00f8sta\u00f0a unglinginum Mariusi og bar hann allan vegin heim."}, {"text_idx": "#000005", "text": "Ta\u00f0, sum hendi, var, at Marius, sum var v\u00e6l vi\u00f0 fosturdo\u0301ttur Valjean, Cosette, hev\u00f0i veri\u00f0 vi\u00f0 i\u0301 einari miseydna\u00f0ari uppreistrarroynd mo\u0301ti fronsku stjo\u0301rnini og var nu\u0301 illa s\u00e6rdur og visti ikki til si\u0301n. Ors\u00f8kin til, at Valjean var har og kundi bjarga honum, var, at hann hev\u00f0i fingi\u00f0 fr\u00e6nir av ti\u0301, sum fo\u0301r at henda, og hugsa\u00f0i, at ta\u00f0 fo\u0301r at enda gali\u00f0. Ta\u00f0 l\u00f8gna var, at Valjean da\u0301mdi als ikki Marius. Cosett var alt, sum Valjean hev\u00f0i her i\u0301 li\u0301vinum, og hann o\u0301tta\u00f0ist fyri, at blivu ta\u00f0 hon Marius, so fo\u0301r hann at missa hana vi\u00f0 alla. Og to\u0301, nu\u0301 hann hoyrdu um ta\u00f0, sum Marius hev\u00f0i fl\u00f8kt seg inn i\u0301, to\u0301k hann um endan, og ta\u0301 i\u00f0 Marius var\u00f0 s\u00e6rdur, bar hann hann langa teinin heim."}, {"text_idx": "#000006", "text": "Marius var so illa fyri, at ta\u00f0 var ivasamt, um hann fo\u0301r at yvirliva. Hann ma\u0301tti koma undir l\u00e6knahja\u0301lp alt fyri eitt. Valjean ma\u0301tti bera Marius gj\u00f8gnum eina av myrku, skitnu kloakkunum undir Paris, so teir ikki vo\u0301r\u00f0u s\u00e6ddir."}, {"text_idx": "#000007", "text": "\u201eLes Mise\u0301rable\u201c er ein long bo\u0301k. Og parturin, har Valjean ber Marius gj\u00f8gnum kloakkirnar, er mestsum ein bo\u0301k i\u0301 bo\u0301kini. Parturin ly\u0301sir longu, myrku og skitnu kloakkirnar, og hvussu torf\u00f8rt ta\u00f0 var at bera ein perso\u0301n i\u0301gj\u00f8gnum t\u00e6r, ja n\u00e6stan o\u0301menniskjaligt."}, {"text_idx": "#000008", "text": "Marius visti ikki til si\u0301n. At bera hann var sum at bera eitt li\u0301k. Har var myrkt og o\u0301tespiligt. Onkunti\u0301\u00f0 kendist eingin botnur, og hann misti fo\u0301tafesti\u00f0. Onkunti\u0301\u00f0 var hann upp undir mi\u00f0ju av berum skarni. Og ta\u00f0 var ikki alt. Hann visti, at ta\u0301 i\u00f0 teir komu u\u0301t u\u0301r kloakkini var m\u00f8guleikin r\u00e6ttiliga sto\u0301rur, at l\u00f8greglan var har og vi\u00f0 henni ein strangur do\u0301mur. Ta\u00f0 hev\u00f0i veri\u00f0 so l\u00e6tt at slept byr\u00f0uni og sloppi\u00f0 s\u00e6r til ry\u0301mingar. Men solei\u00f0is var Valjean ikki, hann bar Marius allan vegin heim."}, {"text_idx": "#000009", "text": "Skriftirnar siga no\u0301gv um at bera onnur. Frelsari okkara hevur bori\u00f0 okkum, ber okkum og fer at bera okkum, og ta\u00f0 er skylda okkara at gera ta\u00f0 sama vi\u00f0 onnur:"}, {"text_idx": "#000010", "text": "\u201eSum hir\u00f0i r\u00f8ktar Hann fylgi Si\u0301tt, i\u0301 arm Si\u0301n savnar Hann lombini, og i\u0301 favninum ber Hann tey; lamb\u00e6rnar lei\u00f0ir Hann.\u201c Esaias 40.11"}, {"text_idx": "#000011", "text": "\u201eUm Benjamin seg\u00f0i hann: \u201eHin elska\u00f0i HARRANS er hann ... hann hvi\u0301lir millum her\u00f0ar Hansara!\u201c 5. Mo\u0301sebo\u0301k 33.12"}, {"text_idx": "#000012", "text": "\u201eTa\u0301i\u00f0 hann so hevur funni\u00f0 hann, leggur hann hann gla\u00f0ur a\u0301 her\u00f0arnar.\u201c Lukas 15.5"}, {"text_idx": "#000013", "text": "\u201eTa\u00f0 er manninum gott, at hann ber ok i\u0301 ungdo\u0301minum,"}, {"text_idx": "#000014", "text": "at hann situr eina og tigur, ta\u0301i\u00f0 Hann leggur byr\u00f0ar a\u0301 hann,\u201c Sorgarsongirnir 3.27-28"}, {"text_idx": "#000015", "text": "\u201eTi\u0301 ok Mi\u0301tt er gagnligt, og byr\u00f0i Mi\u0301n er l\u00f8tt.\u201c Matteus 11.30"}, {"text_idx": "#000016", "text": "\u201eBeri\u00f0 hv\u00f8r annars byr\u00f0ar, og uppfylli\u00f0 solei\u00f0is lo\u0301g Kristusar!\u201c Galatiabr\u00e6vi\u00f0 6.2"}, {"text_idx": "#000018", "text": "Paulus sat i\u0301 myrkum, k\u00f8ldum, va\u0301tum fangaholi vi\u00f0 einum dey\u00f0ado\u0301mi hangandi yvir s\u00e6r. Undir hesum umst\u00f8\u00f0unum skrivar hann til Timoteus (2. Tim. 2.1):"}, {"text_idx": "#000019", "text": "\u201eSo ver\u00f0 ta\u0301 tu\u0301, barn mi\u0301tt, sterkur i\u0301 na\u0301\u00f0ini i\u0301 Kristi Jesusi!\u201c"}, {"text_idx": "#000020", "text": "Vit kenna okkum ofta sum \u201eLes Mise\u0301rable\u201c umgird av \u00f8\u00f0rum \u201emise\u0301rable\u201c. Skula vit gera mun og bera byr\u00f0ar, mugu vit taka 2. Tim. 2.1 i\u0301 a\u0301lvara. Ta\u00f0 er handa na\u0301\u00f0in, sum ger allan munin."}]